
A neurotranszmitterek hatásmechanizmusának ismerete fontos kiindulópont a bonyolultabb
agyi folyamatok megértésében, így a hibás működések kezelésében is létfontosságú. A
dopamin (DA) a katekolaminok közé tartozó neurotranszmitter molekula, szintézise tirozinból
indul ki. A dopaminerg (DA-erg) rendszer fontos szerepet tölt be a magatartásszabályozásban,
hatással lehet a motoros funkciókra, a kognitív folyamatokra és az endokrin rendszerre is.

A voltammetria az elektroanalitikai eljárások közé sorolható, amely jó tér- és időbeli
felbontóképességgel rendelkezik és a szelektivitás terén is érzékeny módszer. Segítségével a
DA felszabadulás kinetikáját tudjuk vizsgálni in vivo körülmények között. A DA
detektálásának alapja a molekula redoxi változásának hatására kialakuló elektronmozgás
okozta áramerősség mérése. A voltammetriás mérőrendszer egy munkaelektródból
(egycsatornás szénszálas mikroelektród) és egy referencia elektródból (Ag/AgCl-elektród) áll.
Emellett, a mérések során az endogén dopamin felszabadításához egy stimuláló elektródot is
használtunk. 

A DA-szint változásának detektálását altatott patkányban végeztük. A ventrális tegmentális
területet a stimuláló elektród segítségével körülbelül három percenként ingereltük
elektromosan, ennek hatására a nucleus accumbensbe bevezetett szénszálas mikroelektród
segítségével nagy mértékű, tranziens dopamin felszabadulást detektálhattunk. Kontroll felvétele
után α7 receptor agonista PHA-543613 vagy monoamin-visszavétel gátló sibutramine beadása
történt intraperitoneálisan, majd vizsgáltuk a vegyület hatását a dopamin-felszabadulás
mértékére. A mérés validálása érdekében nomifensine-t (DA visszavétel gátló) adtunk be
intraperitoneálisan. A pontos DA-koncentráció értékeket az elektród utólagos kalibrálásával
határoztuk meg, melyet in vitro áramlási rendszerben végeztünk. Az elektródok pontos
helyzetéről később szövettani metszetek segítségével nyertünk bővebb információt.


A nomifensine hatására a vártnak megfelelően nagy mértékben és gyorsan növekedett a
dopamin-csúcs. Ezzel szemben a PHA-543613 és sibutramine beadása után nem tapasztaltunk
jelentősebb változást a DA-csúcsban.
Összefoglalva: vizsgálataink során egy olyan elektroanalitikai eljárást állítottunk be, amellyel
újonnan előállított gyógyszerhatású vegyületek DA rendszerre gyakorolt hatása kvantitatívan
meghatározható ismert referens anyagok mellett.



